b'\n_START_ARTICLE_\nTrgovska pot od Varjagov do Grkov\n_START_PARAGRAPH_\nTrgovska pot od Varjagov do Grkov (rusko \xd0\x9f\xd1\x83\xd1\x82\xd1\x8c \xc2\xab\xd0\xb8\xd0\xb7 \xd0\xb2\xd0\xb0\xd1\x80\xd1\x8f\xd0\xb3 \xd0\xb2 \xd0\xb3\xd1\x80\xd0\xb5\xd0\xba\xd0\xb8\xc2\xbb, Put iz varyag v greki, \xc5\xa1vedsko V\xc3\xa4gen fr\xc3\xa5n varjagerna till grekerna, gr\xc5\xa1ko \xce\x95\xce\xbc\xcf\x80\xce\xbf\xcf\x81\xce\xb9\xce\xba\xce\xae \xce\x9f\xce\xb4\xcf\x8c\xcf\x82 \xce\x92\xce\xb1\xcf\x81\xce\xac\xce\xb3\xce\xb3\xcf\x89\xce\xbd - \xce\x95\xce\xbb\xce\xbb\xce\xae\xce\xbd\xcf\x89\xce\xbd) je trgovska pot, ki je povezovala Skandinavijo, Kijevsko Rusijo in Bizantinsko cesarstvo. Pot je omogo\xc4\x8dala trgovcem vzdol\xc5\xbe nje vzpostaviti neposredno cveto\xc4\x8do trgovino z Bizancem in je spodbudila nekatere od njih, da so se naselili na ozemlju dana\xc5\xa1nje Belorusije, Rusije in Ukrajine. To je bila plovna pot na dolge razdalje, vklju\xc4\x8dno z Baltskim morjem, ve\xc4\x8d rekami, ki se stekajo v Baltsko morje in rekami re\xc4\x8dnega sistema Dneper in s potmi, ki so omogo\xc4\x8dale premostiti manjkajo\xc4\x8de dele med njimi po kopnem._NEWLINE_Pot se je za\xc4\x8dela v skandinavskih trgovskih centrih, kot so Birka, Hedeby in Gotland, pre\xc4\x8dkala Baltsko morje, vstopila v Finski zaliv, sledila reki Nevi v Lado\xc5\xa1ko jezero. Potem je sledila reki Volhov, gorvodno mimo mest Stara Ladoga in Veliki Novgorod, pre\xc4\x8dkala Ilmensko jezero in do rek Lovat, Kunja in morda reke Serjoza. Od tam po kopnem, po tako imenovani prevozni poti pripeljala do reke Toropa in po spodnjem toku do reke Zahodna Dvina (Daugava). Od tu so \xc5\xa1le ladje proti toku reke Kasplja in spet po kopnem do reke Katin, pritoka reke Dneper. Vzdol\xc5\xbe Dnepra je pot pre\xc4\x8dkala ve\xc4\x8d ve\xc4\x8djih brzic in skozi Kijev ter po dostopu do \xc4\x8crnega morja sledila njegovi zahodni obali do Konstantinopla.'